text: La llei que regula les hipoteques posarà les coses una mica més fàcils als clients
  Quines novetats inclou la nova llei que regula les hipoteques? // CC0
  22/02/2019 10:34 Actualitzada el 22/02/2019 12:29
  A partir del mes de maig la llei que regula les hipoteques posarà les coses una mica més fàcils als clients.
  - Obligarà els bancs a donar informació detallada i clara sobre les condicions dels préstecs. - Prohibirà les clàusules sòl. - Endurirà els requisits per poder executar un desnonament.
  Altres novetats: desnonaments, despeses d'hipoteca, canviar la hipoteca de banc
  Són alguns dels canvis que ha aprovat aquest dijous el Congrés. Ara els bancs tenen tres mesos per adaptar-s'hi. Quan es comenci a aplicar la nova llei, només es podran fer desnonaments si el client no paga durant més d'un any. Fins ara, n'hi havia prou de deure tres quotes.
  A més, els bancs hauran de pagar totes les despeses lligades a la hipoteca tret de la taxació de l'habitatge, que l'haurà d'assumir el client. La nova llei també posa les coses més fàcils als que vulguin canviar la hipoteca de banc. El text que ha aprovat el Congrés recull una normativa europea que s'havia d'haver aplicat fa tres anys.
  S'apujaran les pensions dels fills de víctimes de violència masclista
  A més, aquest dijous el Congrés va aprovar apujar les pensions que cobren els fills de les víctimes de violència masclista. S'amplia de 140 a 600 euros. Hi tindran dret els fills menors d'edat de totes les dones assassinades per les seves parelles o exparelles des del 2004. Podran mantenir l'ajuda fins als 21 anys, o fins als 25 si estan estudiant. Fins ara, per accedir a una pensió d'orfandat calia complir una sèrie de requisits.